**Καλές πρακτικές στον Ευρωπαϊκό Νότο από την Τοπική Αυτοδιοίκηση για την ενίσχυση της καινοτομίας: Οι περιπτώσεις των Δήμων Λισαβόνας, Βαρκελώνης και Πειραιά**

## Abstract

Το άρθρο μελετάει τις καλές πρακτικές τριών Δήμων του Ευρωπαϊκού Νότου, του Δήμου Λισαβόνας, του Δήμου Βαρκελώνης και του Δήμου Πειραιά, οι οποίες αφορούν την ενίσχυση της καινοτομίας και των επενδύσεων στις περιοχές. Μέσα από την ανάλυση πηγών και τη συλλογή στατιστικών στοιχείων και συνεντεύξεων με εμπλεκόμενους φορείς στις υπό εξέταση περιοχές, εντοπίζονται πολιτικές πρωτοβουλίες οι οποίες δύνανται να υιοθετηθούν από περισσότερους Ο.Τ.Α. και αποτελούν καλές πρακτικές. Μέσα από την εξέταση ανακύπτουν κοινοί παράγοντες, ευκαιρίες για τους Ελληνικούς Ο.Τ.Α. αλλά και απειλές για την ανταγωνιστικότητα τους στην προσέλκυση ευρωπαϊκών πόρων για την προσέλκυση επενδύσεων.

## Πρόλογος

Μέσα από τη χρηματοπιστωτική κρίση του 2008, την επακόλουθη κρίση της ευρωζώνης, η οποία έπληξε βαρύτατα την Ελλάδα, και διανύοντας, ήδη, τον όγδοο χρόνο κρίσης, οι Οργανισμοί Τοπικής Αυτοδιοίκησης επλήγησαν σημαντικά, ενώ χρόνιες δυσλειτουργίες της διοίκησης ανεδείχθησαν, ένεκα της οικονομικής τους δυσπραγίας.

Την ίδια περίοδο, πολιτικές και στρατηγικές σε ευρωπαϊκό επίπεδο, όπως η Πολιτική Συνοχής και η στρατηγική «Ευρώπη 2020», χάρασσαν την ευρωπαϊκή πορεία προς το 2020, επιθυμώντας να δημιουργήσουν μια νέα ευρωπαϊκή οικονομία, στηριγμένη στη βιωσιμότητα, στην άρση του αποκλεισμού και στην ανταγωνιστικότητα έναντι της συνοχής.

Δημιουργήθηκε, κατά αυτόν τον τρόπο, μια προγραμματική περίοδος (2014- 2020) από χρηματοδοτικά εργαλεία και προγράμματα, τα οποία διακατέχονται από αυτήν την νοοτροπία και τα οποία δύνανται να υποστηρίξουν ένα ευρύ φάσμα δράσεων για την Τοπική Αυτοδιοίκηση.

Η δυναμική αυτή, των περιορισμένων εθνικών πόρων και της κατεύθυνσης των ευρωπαϊκών πόρων, σε συνδυασμό με την τεχνολογική εξέλιξη και την κυριαρχία των εφαρμογών και του διαδικτύου που χαρακτήρισε την τελευταία δεκαετία, οδήγησε στη δημιουργία καινοτόμων πολιτικών, οι οποίες αποτελούν καλές πρακτικές προς υιοθέτηση, ιδιαίτερα από τους ελληνικούς Ο.Τ.Α. Στο παρόν άρθρο παρουσιάζονται οι περιπτώσεις τριών Δήμων από τον Ευρωπαϊκό Νότο: του Δήμου Λισαβόνας, του Δήμου Βαρκελώνης και του Δήμου Πειραιά.

## Δήμος Λισαβόνας

Η Λισαβόνα αποτελεί το οικονομικό κέντρο της Πορτογαλίας με το 45% του ΑΕΠ της χώρας να παράγεται στη μητροπολιτική της περιοχή, ενώ το 2012 αποτελούσε την 32η πιο πλούσια πόλη παγκοσμίως, με βάση το παραγόμενο ΑΕΠ.

Η οικονομία της περιοχής στηρίζεται κυρίως στον τριτογενή τομέα, καθώς η πρωτεύουσα της Πορτογαλίας είναι η έδρα πολλών πολυεθνικών επιχειρήσεων. Σημαντικό ρόλο διαδραματίζει επίσης ο τουρισμός, με το αεροδρόμιο της Λισαβόνας να είναι το τρίτο στην Ιβηρική χερσόνησο σε επιβατική κίνηση και τη Λισαβόνα να ανακηρύσσεται κορυφαίος τουριστικός προορισμός για το 2017.

Ο δευτερογενής τομέας, κυρίως η βιομηχανία, βρίσκεται κατά μήκος του ποταμού Τάγου, ενώ και το εμπόριο είναι ιδιαίτερα ανεπτυγμένο, καθώς αποτελεί τον τρίτο κατά σειρά τομέα ως προς τη συμβολή του στο ΑΕΠ της περιοχής, ενώ το λιμάνι της πόλης είναι το τρίτο μεγαλύτερο λιμάνι της χώρας και ένα από τα πλέον σημαντικά λιμάνια στον Ατλαντικό για τη γηραιά ήπειρο (Presstur, 2018).

Ο Δήμος Λισαβόνας έχει σαφή κατεύθυνση τα τελευταία χρόνια στην προώθηση της «έξυπνης» ανάπτυξης της πόλης, ιδιαίτερα στον τομέα του περιβάλλοντος και της διαχείρισης των ενεργειακών πόρων. Σε αυτό το πλαίσιο έχουν δημιουργηθεί επιμέρους στρατηγικές για την ανάπτυξη της πόλης με κυριότερη τη στρατηγική για την έξυπνη εξειδίκευση της πόλης.

Το 2014 η Λισαβόνα έγινε η πρώτη πόλη στην Ευρώπη που διέθεσε 1 εκ. € σε συμμετοχικό προϋπολογισμό για τη δημιουργία επιταχυντών νεοφυών επιχειρήσεων.

Κεντρική πολιτική για την καινοτομία και την ανάπτυξη της Λισαβόνας είναι η Lisbon Regional Smart Specialisation Strategy 2014- 2020. Όραμα της στρατηγικής είναι να αναδείξει τη Λισαβόνα σε μητροπολιτικό κέντρο με παγκόσμια εμβέλεια, το οποίο παίζει πρωτεύοντα ρόλο στη διεθνοποίηση της Πορτογαλίας γενικότερα. Παράλληλα, στόχος είναι η ενσωμάτωση της πόλης στην κοινωνία της γνώσης και η αξιοποίηση της θέσης της ως Ευρώ- Ατλαντικού κέντρου με σημαντικό και ανεπτυγμένο ανθρώπινο δυναμικό.

Η στρατηγική εστιάζει σε έξι πυλώνες σημασίας για την ανάπτυξης της πόλης: α) τουρισμός και φιλοξενία, β) κοινωνία της πληροφορίας, γ) πολιτιστικές βιομηχανίες, δ) κινητικότητα και μεταφορές, ε) υπηρεσίες προς τους πολίτες και στ) θαλάσσιοι πόροι.

Για κάθε έναν από τους πυλώνες έχουν δημιουργηθεί άξονες προτεραιότητας οι οποίοι ωστόσο μπορούν να ομαδοποιηθούν στους εξής: α) υποστήριξη συνεργασιών μεταξύ των επιστημονικών, τεχνολογικών και επιχειρηματικών κλάδων· β) υποστήριξη της επιχειρηματικότητας, ιδιαίτερα εκείνης που ενσωματώνει τις νέες τεχνολογίες· γ) υποστήριξη των πολιτικών έρευνας και ανάπτυξης στις επιχειρήσεις· δ) υποστήριξη διεθνοποίησης της παραγωγής γνώσης και τεχνολογίας· ε) ανάπτυξη του ανθρώπινου δυναμικού.

Συνολικά προβλέπονται 58 δράσεις οι οποίες μεταξύ άλλων περιλαμβάνουν τη μεταφορά τεχνολογίας και γνώσεις στις επιχειρήσεις, τη διαφύλαξη και την ανάδειξη της πολιτιστικής κληρονομίας της πόλης, τη βελτίωση της διαχείρισης ενεργειακών πόρων, τη μείωση εκπομπών διοξειδίου του άνθρακα.

## **Καλές πρακτικές για την καινοτομία και τις επενδύσεις**

## Start-up Lisboa

Η Start-up Lisboa είναι μια αστική μη κερδοσκοπική εταιρία, που δημιουργήθηκε από το Δήμο Λισαβόνας και λειτουργεί ως επιταχυντής επιχειρήσεων. Στο πλαίσιο της πρωτοβουλίας αυτής, παρέχονται συμβουλευτική, επίβλεψη, χώροι και δάνεια σε επιχειρήσεις για την ανάπτυξή τους στο ιστορικό κέντρο της πόλης.

Σήμερα αποτελεί έναν από τους μεγαλύτερους επιταχυντές νεοφυών επιχειρήσεων στην Πορτογαλία.

Η Start-up Lisboa παρέχει χρηματοδότηση έως το 100% σε επιχειρήσεις με πάνω από τρία χρόνια λειτουργίας και ως 85% σε επιχειρήσεις με λιγότερο από τρία χρόνια λειτουργίας.

## Χώρος Fab Lab Lisboa

Ο χώρος Fab Lab Lisboa παρέχει χώρο στις επιχειρήσεις για τη δημιουργία πατεντών και προϊόντων με τη χρήση νέων τεχνολογιών στο ιστορικό κέντρο της πόλης.

Αρχικός στόχος ήταν η ανάδειξή του ως χώρου ανταλλαγής απόψεων και γνώσεων μεταξύ επιχειρηματιών, καλλιτεχνών και επιστημόνων, ενώ σήμερα συνεργάζεται στενά με τα Ανώτατα Εκπαιδευτικά Ιδρύματα της πόλης για την παραγωγή πρωτότυπων τεχνολογικών προϊόντων.

## Πάρκο Tagus

Το Πάρκο Tagus ιδρύθηκε το 1992 ως ιδιωτική επιχείρηση από την πορτογαλική κυβέρνηση με μεικτό κεφάλαιο σχεδόν 22 εκ. €. Συνολικά στο πάρκο έχουν γίνει επενδύσεις πάνω από 250 εκ. €, ενώ στεγάζει επιχειρήσεις, κοιτίδες και επιταχυντές επιχειρήσεων, νεοφυείς επιχειρήσεις και τεχνολογικά και επιστημονικά εργαστήρια.

## **Συμπεράσματα από ποιοτική αξιολόγηση συνεντεύξεων**

**Κατά τη διάρκεια της συνέντευξης με την κα. Alina Margolina, Project Manager του Smart City Innovation Lab του Πανεπιστημίου Católica Lisbon School of Business & Economics, η οποία έλαβε χώρα το διάστημα 8-11 Νοεμβρίου 2017, συζητήθηκε η σχέση μεταξύ του Δήμου Λισαβόνας και των ευρωπαϊκών έργων που προωθούν την καινοτομία.**

**Ο Δήμος Λισαβόνας είναι ιδιαίτερα θετικός σε επενδύσεις που αφορούν την καινοτομία στην πόλη, ιδιαίτερα σε ό,τι αφορά το περιβάλλον και την προσαρμογή στην κλιματική αλλαγή, αλλά και τις βιώσιμες μεταφορές.**

**Ο Δήμος συνεργάζεται με τα ΑΕΙ της περιοχής και συγκεκριμένα με το Πανεπιστημίου Católica Lisbon School of Business & Economics συνεργάζεται στο πλαίσιο της ενεργειακής αναβάθμισης των δημοτικών κτιρίων, ένα έργο που εντάσσεται στο πλαίσιο του προγράμματος HORIZON 2020.**

**Η στάση αυτή του Ο.Τ.Α. και το ιδιαίτερο ενδιαφέρον του στους τομείς που αναλύθηκαν, συνάδει με την γενικότερη στάση που διαφαίνεται κατά την περίπτωση μελέτης του Δήμου.**

## Δήμος Βαρκελώνης

Η Βαρκελώνη είναι πόλη της Ισπανίας και η μεγαλύτερη στην περιφέρεια της Καταλονίας, ευρισκόμενη στο νοτιοανατολικό σημείο της χώρας. Γεωγραφικά η πόλη της Βαρκελώνης βρέχεται από τη Μεσόγειο και εκτίνεται στα 101 τετραγωνικά χιλιόμετρα. Η πόλη χαρακτηρίζεται από υψώματα, τα οποία ωστόσο αποτελούν μέρος του αστικού ιστού της.[[1]](#footnote-1)

Ο συνολικός πληθυσμός της Βαρκελώνης είναι 1.620.000 κάτοικοι, ενώ είναι μια εκ των πλέον πυκνοκατοικημένων πόλεων στην Ευρωπαϊκή Ένωση με σχεδόν 16 χιλιάδες κατοίκους ανά τετραγωνικό χιλιόμετρο. Σύμφωνα με το Δημοτικό Συμβούλιο[[2]](#footnote-2) της πόλης της Βαρκελώνης, ωστόσο, η πραγματική πυκνότητα του πληθυσμού είναι διπλάσια, καθώς η μισή έκταση της πόλης αποτελείται από τη βιομηχανική περιοχή και δάσος, καθιστώντας τις περιοχές αυτές μη κατοικήσιμες.

Σημαντικό ρόλο στην ανάπτυξη της πόλης έχει η ηλικιακή κατανομή του πληθυσμού, καθώς το 1/3 των κατοίκων ανήκει στην ηλικιακή ομάδα 15-64 ετών, ενώ τα 2/3 του πληθυσμού της πόλης είναι άνω των 16 ετών.

Παράλληλα, το ισοζύγιο μετανάστευσης για τη Βαρκελώνη, η διαφορά ανάμεσα στις εισερχόμενες και εξερχόμενες μεταναστευτικές ροές ανεξαρτήτως εθνικότητας, είναι θετικό και σταθερά αυξανόμενο από το 2012, σε αντίθεση με τον εθνικό μέσο όρο, ο οποίος από το 2012 έως και το 2015 παρουσιάζει ραγδαία πτώση, ενώ το 2016 ελαφριά αύξηση.

Η Βαρκελώνη έχει χαρακτηριστεί ως *«το διαμάντι της Ισπανίας»*, με τη συνολική συνεισφορά της Καταλονίας στο ισπανικό ΑΕΠ για το 2014 να αγγίζει το 19,8% και το κατά κεφαλή ΑΕΠ της, τις 40 χιλιάδες Ευρώ.

Ο τριτογενής τομέας είναι ο πλέον ανεπτυγμένος, απασχολώντας το 89,3% του απασχολούμενου πληθυσμού, ενώ υπάρχει παντελής έλλειψη του πρωτογενή τομέα.

Σημαντική είναι η παρουσία της βιομηχανίας στην περιοχή με το 61,3% του συνολικού απασχολούμενου πληθυσμού στη βιομηχανία για την περιοχή της Καταλονίας να βρίσκεται στην ευρύτερη μητροπολιτική περιοχή της Βαρκελώνης.

Ιδιαίτερη αναφορά θα πρέπει να γίνει στους τομείς του τουρισμού, του εμπορίου και των μεταφορών, καθώς αθροιστικά αναλογούν στο 25,8% του συνολικού ΑΕΠ της Βαρκελώνης. Η Βαρκελώνη αποτελεί το δημοφιλέστερο προορισμό στην Ισπανία και τον πρώτο τουριστικό προορισμό στην κρουαζιέρα στην Ευρωπαϊκή Ένωση. Παράλληλα, εξαιτίας της στρατηγικής της τοποθεσίας, η οποία λειτουργεί ως γέφυρα μεταξύ Βορείου Αφρικής και Ευρώπης, αποτελεί ένα ισχυρό ναυτιλιακό κέντρο, με την κίνηση στο εμπορικό λιμάνι της πόλης να παρουσιάζει αύξηση 18% για το πρώτο εξάμηνο του 2017. [[3]](#footnote-3)

Είναι αξιοσημείωτη η χρόνια καταβολή προσπάθειας για την πόλη της Βαρκελώνης στη δημιουργία μιας «έξυπνης πόλης». Το 2011 δημιουργείται το ειδικό συμβούλιο για το συντονισμό και τη δημιουργία μιας ολιστικής στρατηγικής για την καινοτομία στην πόλη, το Urban Habitat.

Η μεταμόρφωση της Βαρκελώνης σε μια «έξυπνη πόλη» είναι μια συλλογική προσπάθεια που εμπλέκει φορείς, ενώσεις, επιχειρήσεις, ΑΕΙ και αρχές κεντρικής και τοπικής διοίκησης, ενώ τη περίοδο 2013-2016 οδηγεί στην αφιέρωση περί των 600 δις € προς την επίτευξη του στόχου αυτού.

Το 2014 η Βαρκελώνη αναδείχθηκε 4η πόλη στην Ευρωπαϊκή Ένωση στην επιστημονική παραγωγή (Science Citation Index, 2014) και 4η ευρωπαϊκή «έξυπνη πόλη» (Fast Company, 2014).

Τέλος η πόλη της Βαρκελώνης έχει καταβάλει προσπάθειες για την προσέλκυση ταλέντου και επιχειρήσεων στην επικράτειά της, μέσα από τη δημιουργία ενός ελκυστικού εργασιακού και κοινωνικού περιβάλλοντος. Η πρωτοβουλία «Βαρκελώνη- Καταλονία», μια συνεργασία μεταξύ του Δημοτικού Συμβουλίου της πόλης της Βαρκελώνης και της Κυβέρνησης της Καταλονίας, στοχεύει στην παροχή κινήτρων για τη δημιουργία νέων οικονομικών δραστηριοτήτων στο πλαίσιο της οικονομίας της γνώσης (Barcelona City Council, 2015).

Το 2011 δημιουργήθηκε η στρατηγική «Βαρκελώνη Έξυπνη Πόλη» με φιλοδοξία να δημιουργήσει μια αυτάρκη πόλη, παραγωγικών γειτονιών, προσαρμοσμένων στις ανθρώπινες ανάγκες, στο ευρύτερο πλαίσιο μια διασυνδεδεμένης και φιλικής προς το περιβάλλον Μητροπολιτικής περιοχής. [[4]](#footnote-4)

Η στρατηγική έχει διττό στόχο. Αφενός τη χρήση Τεχνολογιών Πληροφορικής και Επικοινωνιών για τη βελτίωση της διοίκησης και των υπηρεσιών της προς τους πολίτες και τις επιχειρήσεις και αφετέρου την ενίσχυση της ανταγωνιστικότητας της πόλης μέσω της προώθησης της καινοτομίας. Οι θεματικές της στρατηγικής είναι τέσσερις: Πληροφορική, υποδομές, έξυπνες υπηρεσίες, ανθρώπινο δυναμικό.

Η στρατηγική έχει οδηγήσει στην υιοθέτηση αρκετών καινοτόμων εφαρμογών. Με ένα δίκτυο οπτικών ινών συνολικής έκτασης 500 χλμ., ελεύθερη ασύρματη πρόσβαση στο διαδίκτυο μέσω του οδοφωτισμού, τη χρήση αισθητήρων για τον έλεγχο της ποιότητας του αέρα, τη διαχείριση των όμβριων υδάτων, τη στάθμευση και τη διαχείριση αποβλήτων, η στρατηγική έχει καταστήσει τη Βαρκελώνη πόλη- παράδειγμα (Financial Times, 2017) στη χρήση του Διαδικτύου των Πραγμάτων.[[5]](#footnote-5)

## **Καλές πρακτικές για την καινοτομία και τις επενδύσεις**

## Barcelona Urban Lab

Η πρωτοβουλία «Barcelona Urban Lab» προωθεί την ιδέα της χρήσης του δημόσιου χώρου της πόλης ως αστικό εργαστήριο. Στόχος είναι να διευκολυνθεί η χρήση του δημόσιου χώρου για την πιλοτική εφαρμογή καινοτόμων προϊόντων και υπηρεσιών, τα οποία βρίσκονται σε πρώιμο στάδιο και τα οποία συνάδουν με τη στρατηγική και τους στόχους του Δημοτικού Συμβουλίου της πόλης και προωθούν το αστικό συμφέρον.

## iCity Project

Το 2012, η Βαρκελώνη συνασπίστηκε με τη Γένοβα και τη Μπολόνια για τη δημιουργία του iCity Project, το οποίο χρηματοδοτήθηκε από την Ευρωπαϊκή Επιτροπή. Πέρα από τις πόλεις στην κοινοπραξία, συμμετείχαν επίσης ιδιωτικές επιχειρήσεις (Cisco Systems, Abertis Telecom) και ερευνητικά κέντρα ιδιωτικών και δημόσιων οργανισμών (Citilab, Fundació per a la Universitat Oberta de Catalunya, Fraunhofer Institute Fokus)[[6]](#footnote-6).

Στόχος του έργου αποτέλεσε η προώθηση της δημιουργίας εφαρμογών από τρίτους παρόχους για τη λειτουργία των έξυπνων πόλεων και η διαθεσιμότητά τους και δυνατότητα εφαρμογής τους, μέσω ανοιχτού λογισμικού, σε όσο το δυνατόν περισσότερες Ευρωπαϊκές πόλεις, οδηγώντας σε απόθεμα εφαρμογών και πολιτικών για την Τοπική Αυτοδιοίκηση στην Ευρωπαϊκή Ένωση.

## 22@Barcelona: Περιοχή Καινοτομίας

Το όνομα 22@Barcelona δόθηκε στην πρώην βιομηχανική περιοχή του Poblenou, η ανάπλαση της οποίας ξεκίνησε το 2000 με απόφαση του Δημοτικού Συμβουλίου της πόλης. Στόχος ήταν η μεταμόρφωση της περιοχής σε κέντρο καινοτομίας και τεχνολογίας, διαθέτοντας επίσης χώρους ψυχαγωγίας και εστίασης.[[7]](#footnote-7)

Η αστική ανάπλαση του χώρου αποτελεί παράδειγμα για άλλες περιοχές της πόλης της Βαρκελώνης, ενώ άλλες πόλεις έχουν επίσης υιοθετήσει παρόμοιες προσεγγίσεις όπως η Κωνσταντινούπολη και το Κέιπ Τάουν. Ο χώρος 22@Barcelona διαφοροποιείται από παρόμοιες πρωτοβουλίες στην Ευρωπαϊκή Ένωση, καθώς δεν προσεγγίζει την ανάπλαση της περιοχής ως μέσο για τη χωρική συγκέντρωση παρεμφερών οικονομικών δραστηριοτήτων, αλλά προωθεί ένα μείγμα δράσεων και πολιτικών που διασφαλίζουν τη βιωσιμότητα και την κοινωνική συνοχή στην περιοχή, προσελκύοντας διαφορετικές οικονομικές δραστηριότητες και επιχειρήσεις.[[8]](#footnote-8)

Τελικός στόχος του έργου είναι η ανάπλαση 4 εκ. τετραγωνικών χιλιομέτρων, εκ των οποίων 3,2 εκ. θα χρησιμοποιηθούν για παραγωγικές δραστηριότητες και 800 χιλ. για στέγαση και υπηρεσίες.[[9]](#footnote-9)

Τα αποτελέσματα της έως τώρα υλοποίησης είναι 22,8% αύξηση του πληθυσμού της περιοχής σε σχέση με το 2002, 62,5% αύξηση των εργαζόμενων στην περιοχή σε σχέση με το 2000 και 42,5% αύξηση των επιχειρήσεων σε σχέση με το 2002. Αξιοσημείωτο είναι επίσης πως το 31% των επιχειρήσεων που εδράζουν στην περιοχή ασχολούνται με τον κλάδο της τεχνολογίας, ενώ σχεδόν κατά το ήμισυ, 47,3%, είναι νεοφυείς επιχειρήσεις (Garcia *κ.α*., 2013).

## Πρωτοβουλία «Η Βαρκελώνη στην τσέπη σου»

Κατά τον Ferrer (2017) δεν μπορεί να υπάρξει «ευφυής πόλη» χωρίς «ευφυείς πολίτες». Σε αυτό το πλαίσιο η πόλη της Βαρκελώνης έχει δρομολογήσει και υλοποιήσει πλήθος εφαρμογών κινητών για την ενημέρωση, την εξυπηρέτηση και τη συμμετοχή των πολιτών της στη διαδικασία λήψης αποφάσεων. Αυτές οι εφαρμογές αποτελούν τον κορμό της γενικότερης πρωτοβουλίας «Η Βαρκελώνη στην τσέπη σου».

Στην ιστοσελίδα της πόλης της Βαρκελώνης οι ενδιαφερόμενοι μπορούν να βρουν διαθέσιμες εφαρμογές, ανεπτυγμένες τόσο από το Δήμο όσο και από τρίτους, σε τομείς όπως η ιστορία, ο πολιτισμός, οι μεταφορές, η στάθμευση και η τεχνολογία.[[10]](#footnote-10)

Τέλος η πόλη της Βαρκελώνης έχει υιοθετήσει μια υβριδική προσέγγιση δημόσιας διαβούλευσης με τη διοργάνωση τοπικών συνελεύσεων και ηλεκτρονικής διαβούλευσης, όπου οι πολίτες μπορούν να συμμετέχουν στη διαδικασία λήψης αποφάσεων και να γνωστοποιήσουν τυχόν προβλήματα στις αρμόδιες αρχές.[[11]](#footnote-11)

## **Συμπεράσματα από ποιοτική αξιολόγηση συνεντεύξεων**

Η επικοινωνία με εκπροσώπους και φορείς στην πόλη της Βαρκελώνης έλαβε χώρα το διάστημα 07/11/2017 – 11/11/2017, κατά τη διάρκεια επίσκεψης εργασίας στην περιοχή.

Κατόπιν επικοινωνίας με το Γραφείο Δημάρχου τη πόλης της Βαρκελώνης, κας. Ada Colau, και συνομιλίας με τον κ. Tio Sauleda, Πρόεδρο του Barcelona Cluster Nautic, είναι εμφανής η συνεργατική νοοτροπία που προκρίνεται για την ανάπτυξη της πόλης της Βαρκελώνης.

Αναμφίβολα η Βαρκελώνη θα μπορούσε να λειτουργήσει ως παράδειγμα για την ανάπτυξη των πόλεων του ευρωπαϊκού νότου, συνεχίζοντας τη δική της προσπάθεια για περαιτέρω ανάπτυξη και βελτίωση της ποιότητας ζωής των κατοίκων.

Παρατηρείται επίσης στροφή σε ανθρωποκεντρικές πολιτικές και προσπάθεια ανάπτυξης εκ των κάτω πολιτικών, η οποία συνδέεται με την αλλαγή εξουσίας στην πόλη της Βαρκελώνης το 2015. Έκτοτε παρατηρείται σημαντική αύξηση εφαρμογών και μορφών ηλεκτρονικής διακυβέρνησης.

Τέλος, σημαντική συμβολή στην ανάπτυξη της πόλης παίζουν τα Ανώτατα Εκπαιδευτικά Ιδρύματα, τα οποία πέρα από σημαντική συμβολή στην προσέγγιση νέων επιστημόνων(Barcelona City Council, 2015), συμμετέχουν ενεργά σε συμπράξεις ιδιωτικού και δημοσίου τομέα, αλλά και η Κυβέρνηση της Καταλονίας και η Κεντρική Κυβέρνηση της Ισπανίας, με πολιτικές που υποστηρίζουν την εξωστρέφεια και την ανάληψη πρωτοβουλιών από τις πόλεις.

## Δήμος Πειραιά

Η πόλη του Πειραιά αποτελεί σήμερα κέντρο με χαρακτηριστικά μητροπολιτικής εμβέλειας, το δεύτερο σημαντικότερο μητροπολιτικό κέντρο μετά την Αθήνα εντός της Περιφέρειας Αττικής, με πολύ σημαντικό ρόλο στη ζωή και στην οικονομία της χώρας, καθώς αποτελεί διεθνή πύλη συναλλαγών και εμπορίου διαθέτοντας το μεγαλύτερο λιμάνι της Ευρώπης και το τρίτο μεγαλύτερο σε επιβατική κίνηση, ενώ συνδέει την Αττική με τα νησιά του Αιγαίου.

Σύμφωνα με την απογραφή του 2011[[12]](#footnote-12) ο πραγματικός πληθυσμός του Δήμου Πειραιά είναι 162.084 άτομα. Η εξέλιξη του πραγματικού πληθυσμού του Δήμου Πειραιά την τελευταία 30ετία βαίνει, ωστόσο, διαρκώς μειούμενη, με τη συνολική μείωση να ανέρχεται σε ποσοστό 17,46%.

Παρατηρείται αξιοσημείωτη απόκλιση μεταξύ του μόνιμου, πραγματικού και νόμιμου αριθμού των απογραφέντων στον Δήμο Πειραιά, με τον αριθμό των καταγεγραμμένων δημοτών του Πειραιά (νόμιμοι) να εμφανίζεται κατά 8.410 άτομα μικρότερος από εκείνο των μονίμων, και 6.806 μικρότερος από των πραγματικών κατοίκων.

Σημαντικό πλεονέκτημα για το Δήμο Πειραιά αποτελεί η μέση ηλικία των μόνιμων κατοίκων του, καθώς ανέρχεται στα 42,5 έτη.

Ο Δήμος Πειραιά αποτελούσε διαχρονικά ναυτικό, εμπορικό και βιομηχανικό κέντρο της Αττικής, με την υψηλή συγκέντρωση πληθυσμού και πρώτων υλών να αποτελούν βασικό παράγοντα της θέσης του αυτής. Από το 1980, ωστόσο, και μετά παρατηρείται μεταστροφή της κατάστασης αυτής, με την οικονομία του Δήμου να στηρίζεται ολοένα και περισσότερο στον τριτογενή τομέα, τάση που ακολουθεί την ευρύτερη πορεία της Ελληνικής οικονομίας.

Η τάση αυτή εκφράζεται και στην απασχόληση, καθώς το χρονικό διάστημα 1971-2011 μειώνεται σημαντικά ο αριθμός των απασχολούμενων στον πρωτογενή και δευτερογενή τομέα, ενώ αυξάνεται ο αριθμός των απασχολούμενων στον τριτογενή τομέα, ο οποίος την περίοδο αυτή συνιστά την κυρίαρχη οικονομική δραστηριότητα.[[13]](#footnote-13) Η διαδικασία αυτή της αποβιομηχάνισης κληροδότησε στον πολεοδομικό ιστό του Πειραιά και στη λιμενική του ζώνη, πολλούς εγκαταλελειμμένους βιομηχανικούς χώρους, που λόγω των πρότερων χρήσεών τους διαθέτουν συνήθως μεγάλο μέγεθος με αποτέλεσμα να δημιουργούν νεκρές ζώνες και θύλακες μέσα στην πόλη (Δήμος Πειραιά, 2014).

Κατά την τελευταία εξαετία ο Δήμος Πειραιά εμφανίζεται ολοένα και πιο δυναμικός στην ανάπτυξη και την προσέλκυση επενδύσεων και εθνικών και ευρωπαϊκών πόρων στην περιοχή.

Η στρατηγική του Πειραιά εκφράζεται κυρίως μέσα από το Επιχειρησιακό Πρόγραμμα του Δήμου Πειραιά για την περίοδο 2015-2019 και από τη Στρατηγική για τη Γαλάζια Ανάπτυξη του Δήμου Πειραιά για την περίοδο 2018-2024.

Η Στρατηγική για τη Γαλάζια Ανάπτυξη του Δήμου Πειραιά χαρακτηρίζεται από μια ολιστική προσέγγιση που αφορά όλους τους κλάδους που αφορούν την Γαλάζια Οικονομία, ενώ ιδιαίτερη έμφαση δίνεται στη διαδημοτική και υπερτοπική συνεργασία, τόσο μέσα από τη δημιουργία μιας κοινής προσέγγισης μεταξύ των Ο.Τ.Α. με κοινό παράκτιο μέτωπο με το Δήμο Πειραιά, όσο και με όμορους Ο.Τ.Α. και Ο.Τ.Α. με κοινά αναπτυξιακά χαρακτηριστικά. Η περίοδος αναφοράς της Στρατηγικής λαμβάνει υπόψη την περίοδο αναφοράς του επόμενου Επιχειρησιακού Προγράμματος του Δήμου.

Όραμα της Στρατηγικής είναι *«Ο Πειραιάς να καταστεί ένα Καινοτόμο, Ανταγωνιστικό και Ανθεκτικό Κέντρο Οργάνωσης και Ανάπτυξης Δραστηριοτήτων σχετικών με τη Γαλάζια Οικονομία, με Διεθνή Προσανατολισμό και Εμβέλεια».*[[14]](#footnote-14)

Για την επίτευξη της στρατηγικής έχουν καθοριστεί πέντε άξονες προτεραιότητας, οι οποίοι διαιρούνται σε 14 μέτρα και 73 δράσεις. Οι άξονες προτεραιότητας είναι: α) διακυβέρνηση και βιωσιμότητα της στρατηγικής για τη Γαλάζια Ανάπτυξη, β) ανάπτυξη δεξιοτήτων και γνώσης στις θεματικές της Γαλάζιας Οικονομίας, γ) Γαλάζια επιχειρηματικότητα και καινοτομία, δ) αστικές παρεμβάσεις και έξυπνες υποδομές για τη Γαλάζια Ανάπτυξη, ε) μάρκετινγκ, διεθνής δικτύωση, ενημέρωση και ευαισθητοποίηση.

Η Στρατηγική φέρει καινοτόμα στοιχεία, διακλαδικού χαρακτήρα, τονίζοντας την ανάγκη ανάπτυξης μιας ολοκληρωμένης προσέγγισης για τις δραστηριότητες που σχετίζονται με τη Γαλάζια Οικονομία. Ενδεικτικά προβλέπεται η παροχή συμβουλευτικής σε επιχειρήσεις της Γαλάζιας Οικονομίας, η δημιουργία δομών ναυτικής εκπαίδευσης, η ανάπτυξη Κέντρου Ψηφιακής Καινοτομίας στη Γαλάζια Ανάπτυξη, ηλεκτρονικής πλατφόρμας Crowdsourcing, η λειτουργία «έξυπνων» γειτονιών στον Πειραιά και η εκπόνηση Ειδικού Χωρικού Σχεδίου στις ζώνες ενδιαφέροντος της Γαλάζιας Οικονομίας.

Εντός του 2018 αναμένεται να υλοποιηθούν 36 δράσεις και από τους πέντε άξονες προτεραιότητας, ενώ από 5 αναμένεται να υλοποιηθούν το 2019 και το 2020 αντίστοιχα.

Η Στρατηγική είναι ιδιαίτερα φιλόδοξη, έχοντας ωστόσο συγκεκριμένο χρονοδιάγραμμα ανά δράση, ενώ πολλές από τις δράσεις στηρίζονται σε μεμονωμένες πρωτοβουλίες των προηγούμενων ετών, δυο εκ των οποίων παρουσιάζονται σε επόμενη υποενότητα.

## **Καλές πρακτικές για την καινοτομία και τις επενδύσεις**

Ο Δήμος Πειραιά υλοποίει την Ολοκληρωμένη Χωρική Επένδυση στον Πειραιά. Η πρόταση του Δήμου Πειραιά για την Ολοκληρωμένη Χωρική Επένδυση έλαβε την υψηλότερη βαθμολογία και σχεδόν 80 εκ. €.

Στην ΟΧΕ έχουν προβλεφθεί δράσεις προώθησης της καινοτομίας και της επιχειρηματικότητας

Πρόκειται για τις εξής:

• Π-1.1 Δράσεις Πρόκλησης επίδειξης και αριστείας που ενισχύουν, καθοδηγούν και διαχέουν τη διάδοση, αποδοχή και τον έλεγχο καινοτομιών σε πραγματικό περιβάλλον (Living labs, Testbeds και Field Labs) στους Τομείς της ΠΣΕΕ.

• Π-1.2 Αξιοποίηση Συγκριτικών Πλεονεκτημάτων της Οικονομίας και Κοινωνίας του Πειραιά: Δημιουργία και Στήριξη «Κοινοτήτων Γνώσης και Καινοτομίας» (Knowledge Innovation Communities - KICs) με έμφαση στην ΠΣΕΕ.

• Π4-1 Πιλοτικό Δίκτυο Στρατηγικού Νεωτερισμού και Επιχειρηματικών Σχηματισμών Οριζόντιων / Κάθετων Συνεργασιών, ιδίως στους Τομείς τη Γαλάζιας Οικονομίας.

• Π-4.2 Υποστήριξη της εκκόλαψης και ίδρυσης νεοφυών επιχειρήσεων, μεταφορά τεχνογνωσίας, πρόσβαση σε κοινά εργαλεία και δικτύωσή τους για τη διαμόρφωση και προώθηση συλλογικών καινοτομιών με έμφαση στις εφαρμογές των «έξυπνων πόλεων» (Living labs, Testbeds και Field Labs) σε τεχνολογίες έξυπνης και πράσινης πόλης, γαλάζιας οικονομίας, Πολιτιστικών και Δημιουργικών Δραστηριοτήτων (Cultural and Creative Activities – CCAs), Τουρισμού, καθώς και Κοινωνικής Καινοτομίας

Οι δράσεις αυτές βρίσκονται σε διαδικασία εξειδίκευσης.

## Πρωτοβουλία Blue Growth[[15]](#footnote-15)

Η πρωτοβουλία Blue Growth είναι ένα πλέγμα δράσεων που προωθούν επιχειρηματικές ιδέες που σχετίζονται με την τοπική ανάπτυξη μέσω της θάλασσας και των υδάτινων πόρων, με γνώμονα το περιβάλλον και την οικονομική ανάπτυξη.

Στόχος της πρωτοβουλίας είναι η υποστήριξη νέων επιχειρηματιών στην υλοποίηση καινοτόμων σχεδίων που σχετίζονται με τη Γαλάζια Οικονομία. Σε αυτό το πλαίσιο υλοποιούνται οι εξής δράσεις: α) Διαγωνισμός Ναυτικής Πρόκλησης «Blue Growth», β) Διαγωνισμός Κρουαζιέρας «Get Cruise INN», γ) Διήμερο Νεοφυών Επιχειρήσεων που σχετίζονται με τη Γαλάζια Οικονομία «Startup Weekend Piraeus».

Ο Δήμος Πειραιά, εκτός της υλοποίησης και της φιλοξενίας των δράσεων, στεγάζει, επίσης, τον επιταχυντή επιχειρήσεων «Blue Growth Incubator», όπου παρέχεται συμβουλευτική σε νεοφυείς επιχειρήσεις που έχουν δημιουργηθεί κατά τη διάρκεια των διαγωνισμών.

Σημαντικό στοιχείο στην πρωτοβουλία, αποτελεί η σύμπραξη του Δήμου με ιδιωτικές επιχειρήσεις, οργανισμούς και επιταχυντές επιχειρήσεων για τη διοργάνωση και το πολλαπλασιαστικό αποτέλεσμα της πρωτοβουλίας.

Η πρωτοβουλία έχει επίσης ενταχθεί στη Στρατηγική για τη Γαλάζια Ανάπτυξη του Δήμου (Μέτρο 5.2.1.), με σκοπό την επέκτασή της σε εθνικό και διεθνές επίπεδο, ενώ ήδη υλοποιείται για δεύτερη φορά και στο Δήμο Πατρέων.

Τέλος, το Piraeus Blue Growth Digital Innovation Hub αποτελεί μια πρωτοβουλία του Δήμου Πειραιά για την παροχή πληροφοριών, εκπαίδευσης και εξοπλισμού σε επιχειρήσεις και νέους επιχειρηματίες για την ανάπτυξη καινοτόμων προϊόντων και υπηρεσιών στον κλάδο της Γαλάζιας Ανάπτυξης.

Η κοιτίδα καινοτομίας για τη Γαλάζια Ανάπτυξη του Δήμου Πειραιά αναμένεται να είναι εξοπλισμένη με τεχνολογικό εξοπλισμό, όπως τρισδιάστατη εκτύπωση, αισθητήρες και συστήματα ρομποτικής, και χώρο επιδείξεων με σκοπό την διάχυση και την εξοικείωση του τοπικού πληθυσμού με τις νέες τεχνολογίες και τις νέες δυνατότητες που προσφέρουν. Παράλληλα θα προσφέρεται συμβουλευτική επιχειρήσεων για την τοπική επιχειρηματική κοινότητα στα στάδια της ωρίμανσης και της ανάπτυξης μιας επιχείρησης.

Η κοιτίδα εντάσσεται στη Στρατηγική του Δήμου για τη Γαλάζια Ανάπτυξη και αυτή τη στιγμή βρίσκεται στο στάδιο της ανάπτυξης, ενώ αναμένεται να λειτουργήσει εντός του 2018.

## Πρωτοβουλία Destination Piraeus[[16]](#footnote-16)

Το Destination Piraeus αποτελεί τη μετουσίωση του στόχου του Δήμου Πειραιά να καταστεί η περιοχή, πέρα από διαμετακομιστικός κόμβος μεταξύ της Αθήνας και της νησιωτικής Ελλάδας, ένας αυτόνομος τουριστικός προορισμός, με έμφαση στην κρουαζιέρα. Σημαντικό ρόλο στον προσανατολισμό αυτό αποτέλεσε η θέση του λιμανιού του Πειραιά και η επιβατική του κίνηση, σε συνδυασμό με το χαμηλό μέσο χρόνο παραμονής στον Πειραιά των επισκεπτών.

Η πρωτοβουλία αποτελείται από μια ιστοσελίδα και από εφαρμογές για τα δυο πλέον διαδεδομένα λειτουργικά συστήματα, Android και IOS.

Εκεί, προσφέρονται πληροφορίες για τον Πειραιά, την ιστορία, τη διασύνδεσή του με την ηπειρωτική και νησιωτική χώρα, τον πολιτισμό, τα αξιοθέατα και τα μουσεία του Δήμου. Παράλληλα προτείνονται περιπατητικές διαδρομές εξερεύνησης, ενώ παρέχεται πληθώρα οπτικοακουστικού υλικού, υψηλής ανάλυσης.

Η πρωτοβουλία παρέχει ολοκληρωμένες λύσεις στους επισκέπτες του Πειραιά, καθιστώντας την πόλη περισσότερο φιλική προς τους επισκέπτες, ενώ μέσα από προτάσεις και πληροφορίες, υποστηρίζει τις εμπορικές επιχειρήσεις και τις επιχειρήσεις εστίασης της περιοχής.

## **Συμπεράσματα από ποιοτική αξιολόγηση συνεντεύξεων**

Η συνέντευξη που αφορούσε το Δήμο Πειραιά πραγματοποιήθηκε στις 13/02/2018 με την κ. Νατάσσα Καναβού, Επικεφαλής του Γραφείου του Εντεταλμένου Δημοτικού Συμβούλου Τοπικής Οικονομικής Ανάπτυξης & Επιχειρηματικότητας,, κ. Πέτρου Κόκκαλη.

Κατά τη διάρκεια της συνέντευξης αναδείχθηκαν τα κυριότερα στοιχεία που ανακύπτουν μέσα από τη μελέτη του Δήμου Πειραιά και της στρατηγικής του ως προς την καινοτομία, συγκεκριμένα η προσοχή που δίνεται στη Γαλάζια Ανάπτυξη και στη στήριξη της καινοτόμου επιχειρηματικότητας στην περιοχή, αλλά και η ανάγκη διαφοροποίησης των χρηματοδοτικών πηγών για την υλοποίηση των στόχων του Δήμου.

Σημαντικό ρόλο για τον Πειραιά διαδραματίζει η κρουαζιέρα και η ανάδειξη του Δήμου Πειραιά σε αυτόνομο τουριστικό προορισμό. Η κ. Καναβού έθεσε τρεις στόχους ως προς την κρουαζιέρα για το Δήμο Πειραιά: η βελτίωση των υποδομών κρουαζιέρας για την ανάπτυξη του «home-porting» και την αναβάθμιση της εξυπηρέτησης των κρουαζιερόπλοιων, η συνολική αναβάθμιση του ρόλου του Πειραιά στο Ευρωπαϊκό λιμενικό σύστημα και βελτίωση της επισκεψιμότητας του Πειραιά και η αναβάθμισή του ως τουριστικού προορισμού.

Τέλος, η αξιοποίηση των νεκρών ζωνών και θυλάκων που εμφανίζονται στον πολεοδομικό ιστό του Δήμου Πειραιά αποτελεί σημαντικό μέλημα του Δήμου Πειραιά, με την ανάπλαση των πρώην εμπορικών και βιομηχανικών κτιρίων, τα οποία θα ξαναζωντανέψουν με νέες σύγχρονες χρήσεις και λειτουργίες τοπικού, υπερτοπικού και μητροπολιτικού χαρακτήρα, συμβάλλοντας ενεργά στην αναζωογόνηση όλης της περιοχής.

Είναι έκδηλο πως ο Δήμος Πειραιά έχει αναπτύξει την στρατηγική για την βιώσιμη και έξυπνη ανάπτυξή του. Η πολιτική αυτή πρωτοβουλία σε συνδυασμό με την έντονη επενδυτική παρουσία τόσο εγχώριων όσο και ξένων επενδυτών έχει δημιουργήσει ένα επενδυτικό πρόγραμμα το οποίο ξεπερνάει τα 100 εκ. € στην περιοχή του Πειραιά και το οποίο έχει καταστήσει την πόλη ένα από τα ταχύτερα αναπτυσσόμενα λιμάνια παγκοσμίως.[[17]](#footnote-17)

## Συμπεράσματα

Παρατηρείται μια κοινή κατεύθυνση των στρατηγικών των υπό εξέταση Ο.Τ.Α., οι οποίες συμβαδίζουν με τους στόχους της στρατηγικής «Ευρώπη 2020». Η σύγκλιση αυτή, πέρα από τα προφανή οφέλη της, όπως τη διευκόλυνση της συνεργασίας και της ανταλλαγής καλών πρακτικών, είναι δυνάμει αρνητική για τους Ο.Τ.Α., καθώς ενισχύεται ο ανταγωνισμός για χρηματοδότηση σχεδίων, με κοινούς στόχους. Είναι εμφανές πως για τους Ο.Τ.Α. πλέον σημαντικό ρόλο διαδραματίζει η διεθνοποίηση και η συνεργασία, σε ευρωπαϊκό τουλάχιστον επίπεδο, καθώς πολλές από τις πρωτοβουλίες και τις καλές πρακτικές έχουν διεθνικό χαρακτήα.

Σημαντική είναι η διαφορά, ωστόσο, ως προς την εκμετάλλευση πόρων της Ε.Τ.Επ. και των προγραμμάτων στο πλαίσιο της Ευρωπαϊκής Εδαφικής Συνεργασίας, όπου η ελληνική Τοπική Αυτοδιοίκηση, θα μπορούσε να υιοθετήσει καλές πρακτικές και τεχνογνωσία για να ενισχύσει την παρουσία της. Συγκεκριμένα, δράσεις που αφορούν τη διαχείριση όμβριων υδάτων, τις υποδομές και την ενεργειακή αναβάθμιση είναι ιδιαίτερα σύνηθες να χρηματοδοτούνται από την Ε.Τ.Επ. Οι ελληνικοί Ο.Τ.Α., των περιορισμένων πόρων και των συγκρατημένων προϋπολογισμών, μπορούν να επωφεληθούν στην άσκηση πολιτικής από τέτοιου είδους ευκαιρίες για έργα και επενδύσεις.

Επιπροσθέτως, όπως έγινε αντιληπτό μέσα από τις περιπτώσεις μελέτης, βρισκόμαστε σε μια προγραμματική περίοδο που οι στόχοι, η στρατηγική και οι πολιτικές, ακολουθώντας τις ευρωπαϊκές κατευθύνσεις, έχουν εναρμονιστεί σε σημαντικό βαθμό ανάμεσα στους οργανισμούς Τοπικής Αυτοδιοίκησης των κρατών μελών.

Είναι, επομένως, μια ιδανική συγκυρία η καινοτομία να συνδυαστεί με την εξωστρέφεια που απαιτείται σε πολλά από τα υπό εξέταση προγράμματα στην παρούσα έρευνα, για τη δημιουργία κοινών δικτύων, είτε στη βάση φυσικών χαρακτηριστικών (δίκτυο της Μεσογείου, δίκτυο της βαλκανικής χερσονήσου) είτε στη βάση ποιοτικών χαρακτηριστικών (δίκτυο για τη δια βίου μάθηση και την ενεργό γήρανση, δίκτυο για την ενσωμάτωση των γυναικών στους κλάδους STEAM κ.ά.).

Τέλος, οι συστάδες επιχειρήσεων και η παρουσία κοιτίδων και πάρκων καινοτομίας παρουσιάζεται και στους τρεις υπό εξέταση Ο.Τ.Α. ως σημαντικός παράγοντας ανάπτυξης και προσέλκυσης εργατικού δυναμικού και επενδύσεων.

## Βιβλιογραφικές Αναφορές

Almeida P. and Kogut B., (1999), *«Localization of Knowledge and the Mobility of Engineers in Regional Networks»* Management Science, Vol. 45, No. 7 (Jul., 1999), pp. 905-917, Διαθέσιμο ηλεκτρονικά: http://www.jstor.org/stable/2661691, Τελευταία προβολή: 22/03/2018

Anselin L., Varga A., Acs Z., (2002), *«Geographical Spillovers and University Research: A Spatial Econometric Perspective»,* Growth and Change, A journal of Urban and Regional Policy, Volume31, Issue4, Fall 2000, Pages 501-515

Barca F., (2009), *«An Agenda for a Reformed Cohesion Policy: A Place-Based Approach to Meeting European Union Challenges and Expectations»,* European Commission, Brussels.

Barca F., McCann P. and Rodriguez- Pose A., (2012), *«The case for regional development intervention: place-based versus place-neutral approaches»,* Journal of Regional Science 52(1), 134– 152.

Barcelona City Council, (2015), *“Barcelona Data Sheet 2015: Main Economic Indicators for the Barcelona Area”*, Διαθέσιμο διαδικτυακά: <http://barcelonacatalonia.cat/b/wp-content/uploads/2016/03/BarcelonaEnXifres_eng.pdf>

Barcelona City Council, 2015, *“Barcelona Data Sheet 2015: Main Economic Indicators for the Barcelona Area”*, Διαθέσιμο διαδικτυακά: http://barcelonacatalonia.cat/b/wp-content/uploads/2016/03/BarcelonaEnXifres\_eng.pdf , τελευταία προβολή: 05/03/2018

Center for Development, Environment and Policy, (2013), *«Understanding Sustainable Development»,* University of London

Committee of the Regions, (2009), *«Λευκή Βίβλος για την Πολυεπίπεδη Διακυβέρνηση της Επιτροπής των Περιφερειών»,* Διαθέσιμο ηλεκτρονικά: <http://www.europarl.europa.eu/meetdocs/2009_2014/documents/regi/dv/cdr89-2009_/cdr89-2009_el.pdf> , Τελευταία προβολή: 24/04/2018

Committee of the Regions, (2015), «*Success Factors for LRAs in Implementing Europe 2020»,* Ευρωπαϊκή Ένωση

Culture for Cities and Regions, (2015), *«Successful investments in culture in European cities and regions: a catalogue of case studies»,* Διαθέσιμο ηλεκτρονικά: https://ec.europa.eu/epale/en/resource-centre/content/successful-investments-culture-european-cities-and-regions-catalogue-case , Τελευταία προβολή: 08/05/2018

ECPA Urban Planning, (2012), *«Case Study: 22@ Barcelona Innovation District»,* Smart Cities Dive, Διαθέσιμο διαδικτυακά: <https://www.smartcitiesdive.com/ex/sustainablecitiescollective/case-study-22-barcelona-innovation-district/27601/>

European Commission, (2017), *«Lisbon’s engines of growth”,* Digital Transformation Monitor, Διαθέσιμο ηλεκτρονικά: <https://ec.europa.eu/growth/tools-databases/dem/monitor/sites/default/files/DTM_Lisbon%20v1.pdf>

European Commission, (2017), *«Ευρωπαϊκός πίνακας αποτελεσμάτων καινοτομίας του 2017 Συνοπτική παρουσίαση»,* Διαθέσιμο ηλεκτρονικά: http://www.mlsi.gov.cy/mlsi/kepa/kepa\_new.nsf/0971B9AB2CD95049C22581D20034D44D/$file/EIS2017\_Executive\_summmary\_el.pdf, Τελευταία προβολή: 20/05/2018

European Investment Bank & Committee of the Regions, (2016), «*The role of EFSI in financing urban and regional projects The European Fund for Strategic Investments (EFSI) a tool to accelerate investment in Europe, Factsheet, An online course for regional and local authorities»,* Ευρωπαϊκή Ένωση.

European Investment Bank, (2003), *«Evaluation of the impact of EIB financing on Regional Development in Greece»,* Διαθέσιμο ηλεκτρονικά: http://www.eib.org/attachments/ev/ev\_greece\_en.pdf, Τελευταία προβολή: 20/04/2018

European Investment Bank, (2008), «*Ευρωπαϊκή Τράπεζα Επενδύσεων 50 χρόνια στην υπηρεσία της Ευρώπης, ισχυρός εταίρος της Ελλάδας επί 45 χρόνια»,* ΕIB

European Investment Bank, (2016), *«EIB Group Survey on Investment and Investment Finance 2016/ Country Overview: Greece»,* Διαθέσιμο ηλεκτρονικά: <http://www.eib.org/attachments/efs/eibis_2016_greece_en.pdf> , Τελευταία προβολή: 12/04/2018

European Investment Bank, (2016), *«Surveying Corporate Investment Activities, Needs and Financing in the EU»,* Διαθέσιμο ηλεκτρονικά: http://www.eib.org/attachments/efs/eibis\_2016\_report\_en.pdf, Τελευταία προβολή: 12/04/2018

European Investment Bank, Projects Directorate & Economics Department, (2016), «*Restoring EU Competitiveness»,* 2016 Updated Version, EIB

Ferrer J. R., (2017), *« Barcelona’s Smart City vision: an opportunity for transformation»,* Field Actions Science Reports, Special Issue 16 | 2017, Διαθέσιμο διαδικτυακά: <http://journals.openedition.org/factsreports/4367>

Ferrer J. R.,2017*, « Barcelona’s Smart City vision: an opportunity for transformation»,* Field Actions Science Reports, Special Issue 16 | 2017, Διαθέσιμο διαδικτυακά: http://journals.openedition.org/factsreports/4367 , Τελευταία Προβολή 09/01/2018

Garofoli G. (1992), *«Endogenous Development and Southern Europe»,* Athenaeum Press Ltd, Newcastle.

Ministerio da Agricultura, Florestas e Desenvolvimento Rural, (2015), *«Especialização Inteligente de Lisboa 2014 – 2020»,* Lisbon, Portugal

Nijcamp P., Poot J. (1998), *«Spatial perspectives on new theories of economic growth»*, The Annals of Regional Science, 32 (1): 7-38, Springer-Verlag.

Δεληθέου Β. (2007), *«Θεσμικό Πλαίσιο Περιφερειακής Ανάπτυξης και Οργάνωσης της Διοίκησης του Κράτους»,* Αυτοέκδοση , Α΄ έκδοση, Αθήνα, σ.σ. 12, 23-24.

Δεληθέου Β., (2012), *«Περιφερειακή Ανάπτυξη μέσω Ειδικών Οικονομικών Ζωνών- Αμφιλεγόμενες προσεγγίσεις- Η ελληνική και η διεθνής εμπειρία»,* Αθήνα

Δεληθέου Β., Δούρου Δ. & Σταυρακάκη Ε., (2017), *«Η Εξέλιξη των ειδικότερων ρυθμίσεων περί Περιφερειακής Ανάπτυξης στην Ελλάδα κατά τα τελευταία 35 χρόνια»*, Αυτοέκδοση, Α’ έκδοση, Αθήνα

Δήμος Πειραιά, (2014), «*Επιχειρησιακό Πρόγραμμα Δήμου Πειραιά 2015-2019»,* Πειραιάς

Δήμος Πειραιά, (2018), *«Στρατηγική για τη Γαλάζια Ανάπτυξη του Δήμου Πειραιά για την περίοδο 2018-2024»,* Διαθέσιμο Διαδικτυακά: <http://www.pireasnet.gr/LinkClick.aspx?fileticket=q%2filCZnX2Io%3d&tabid=36>

1. Επίσημη ιστοσελίδα στατιστικών στοιχείων για την Καταλονία: <http://www.idescat.cat/emex/?lang=en&id=080193#h180ffffc00200000> , Τελευταία προβολή: 05/02/2018 [↑](#footnote-ref-1)
2. Ιστοσελίδα της πόλης της Βαρκελώνης: <http://www.barcelona.cat/en/> , Τελευταία προβολή: 05/02/2018 [↑](#footnote-ref-2)
3. Barcelona City Council, 2015, *“Barcelona Data Sheet 2015: Main Economic Indicators for the Barcelona Area”*, Διαθέσιμο διαδικτυακά: <http://barcelonacatalonia.cat/b/wp-content/uploads/2016/03/BarcelonaEnXifres_eng.pdf> , τελευταία προβολή: 05/03/2018 [↑](#footnote-ref-3)
4. Ferrer J. R.,2017, *« Barcelona’s Smart City vision: an opportunity for transformation»,* Field Actions Science Reports, Special Issue 16 | 2017, Διαθέσιμο διαδικτυακά: <http://journals.openedition.org/factsreports/4367> , Τελευταία Προβολή 09/01/2018 [↑](#footnote-ref-4)
5. Το Διαδίκτυο των Πραγμάτων (Internet of Things) αφορά καθημερινά αντικείμενα και μηχανές που χρησιμοποιούν αισθητήρες για τη συλλογή δεδομένων και την ανάληψη δράσης εντός ενός δικτύου (Πηγή: <https://www.sas.com/el_gr/insights/big-data/internet-of-things.html> ) [↑](#footnote-ref-5)
6. Επίσημη ιστοσελίδα έργου: <http://www.icityproject.eu/content/icity-project-european-opportunity-smart-cities> , Τελευταία προβολή: 05/03/2018 [↑](#footnote-ref-6)
7. Ιστοσελίδα του Catalunya Construye: <http://catalunyaconstruye.com/pdf/22@01.pdf> [↑](#footnote-ref-7)
8. ECPA Urban Planning, 2012, *«Case Study: 22@ Barcelona Innovation District»,* Smart Cities Dive, Διαθέσιμο διαδικτυακά: <https://www.smartcitiesdive.com/ex/sustainablecitiescollective/case-study-22-barcelona-innovation-district/27601/> , Τελευταία προβολή: 05/03/2018 [↑](#footnote-ref-8)
9. Επίσημη Ιστοσελίδα έργου: <http://www.22barcelona.com/content/blogcategory/34/438/lang,en/> , Τελευταία προβολή: 05/03/2018 [↑](#footnote-ref-9)
10. Επίσημη Ιστοσελίδα της πόλης της Βαρκελώνης για τις εφαρμογές κινητών: <https://ajuntament.barcelona.cat/apps/en/> , Τελευταία προβολή: 05/03/2018 [↑](#footnote-ref-10)
11. Επίσημη ιστοσελίδα της πόλης της Βαρκελώνης για την ηλεκτρονική συμμετοχή: <http://www.barcelona.cat/en/getinvolved> , Τελευταία προβολή: 05/03/2018 [↑](#footnote-ref-11)
12. Απογραφή Πληθυσμού 2011: <http://www.statistics.gr/2011-census-pop-hous> , Τελευταία προβολή: 15/03/2018 [↑](#footnote-ref-12)
13. Επίσημη Ιστοσελίδα Ελληνικής Στατιστικής Αρχής: <http://www.statistics.gr/statistics/eco> , Τελευταία προβολή: 15/03/2018 [↑](#footnote-ref-13)
14. Δήμος Πειραιά, 2018, *«Στρατηγική για τη Γαλάζια Ανάπτυξη του Δήμου Πειραιά για την περίοδο 2018-2024»,* Διαθέσιμο Διαδικτυακά: <http://www.pireasnet.gr/LinkClick.aspx?fileticket=q%2filCZnX2Io%3d&tabid=36> , Τελευταία Προβολή: 02/04/2018 [↑](#footnote-ref-14)
15. Επίσημη ιστοσελίδα πρωτοβουλίας Blue Growth: <http://www.bluegrowth.gr/> , Τελευταία προβολή: 14/04/2018 [↑](#footnote-ref-15)
16. Επίσημη ιστοσελίδα πρωτοβουλίας Destination Piraeus: <http://www.destinationpiraeus.com/> , Τελευταία προβολή: 14/04/2018 [↑](#footnote-ref-16)
17. Πηγή: Die Zeit Online, <https://www.zeit.de/wirtschaft/2018-04/neue-seidenstrasse-china-griechenland-europa-containerhafen-piraeus> , Τελευταία προβολή: 10/05/2018 [↑](#footnote-ref-17)